Virðulegi forseti . Ég þakka hv. þingmanni fyrir ræðuna og ég geri enga athugasemd við það að hann haldi áfram að hjakka aðeins í þessu máli , eins og hann orðaði það . Ég held að við séum ekki að hjakka í einu eða neinu hér , það er bara verið að reyna að kryfja málin til mergjar , reyna að finna lausnir eða möguleika á því að hægt sé að gera þetta í sátt við þing og þjóð . Hv. þingmaður varpaði fram spurningunni hvort það væri virkilega svo að stjórnarliðar ætluðu að loka augum og eyrum fyrir því hvað sé í farvatninu , hvað sé handan við hornið , hvað felist í því sem á eftir kemur orkupakka þrjú ? Menn greinir á um það í þessum sal hvað felst í honum og ekki höfum við náð neinu samtali við stjórnarliða um það hvað felist í þeim fjórða , þar sem þeir hafa hlaupið frá þessari umræðu , og hvað þá þeim fimmta sem nú er í smíðum . Við hljótum að þurfa að velta því mjög alvarlega fyrir okkur hvort um sé að ræða framsal á valdi og hvort í orkupakka þrjú felist einhver þau skref við innleiðingu hans sem fyrirbyggja að við getum hafnað einhverju sem síðar kæmi í fjórða orkupakka , þ.e. að ekki sé hægt að snúa af leið síðar meir . Mig langar til að varpa því fram sem mögulegum leiðum til sátta og fá hugleiðingar hv. þingmanns um það hvort mögulegar leiðir út úr þessu máli sem við sitjum yfir í dag væru þrjár , þ.e. frestun á þessari innleiðingu , algjör höfnun á að innleiða þriðja orkupakkann eða að taka málið og vísa ( Forseti hringir . ) í sáttameðferð hjá sameiginlegu EES-nefndinni . Á þessu er ákveðinn eðlismunur .